Regsaksie kom teen Cele oor ‘ineenstorting’ in GugulethuIan Cameron is die direkteur van gemeenskapsveiligheid by Action Society. (Foto: Facebook / Ian Cameron) Ian Cameron, direkteur van gemeenskapsveiligheid by Action Society, en dié drukgroep gaan vier klagte teen Bheki Cele, minister van polisie, en lede van die Suid-Afrikaanse polisiediens indien nadat Cameron Dinsdag by ŉ gemeenskapsvergadering in Gugulethu in die Wes-Kaap verskreeu en hardhandig verwyder is. Cameron sal in sy eie hoedanigheid ŉ strafregtelike klag indien teen Cele en die beamptes wat hom “fisiek aangerand” het, terwyl Action Society ŉ klag by die Openbare Beskermer sal indien. Dié klag sal ingevolge die Etiekwetsontwerp vir Uitvoerende Lede en sy gedragskode ingedien word vir Cele se “skandelike optrede, versuim om in goeie trou op te tree en dat hy die geloofwaardigheid en integriteit van sy amp in gedrang bring”. ŉ Konfrontasie het Dinsdag tussen die minister en Cameron by ŉ gespanne gemeenskapsvergadering uitgebreek waartydens Cele op Cameron geskree het. Toe Cameron nie gehoor gee aan Cele se bevele om te sit nie, is hy glo hardhandig deur polisielede uit die saal verwyder en na sy motor begelei. Bheki Cele het Dinsdag teen Ian Cameron van Action SA gevaar (Foto: Skermskoot uit eNCA-video) Dié onderonsie het gevolg kort nadat Cameron die minister tydens sy spreekbeurt oor ’n tekort aan polisiëring en hulpbronne getakel het, asook oor swak ondersoekwerk en opleiding in Gugulethu en Nyanga waar voorvalle van geweldsmisdaad die afgelope paar jaar hoogty vier. Volgens Cameron het Action Society ŉ mandaat van oorlewendes en gesinne van slagoffers van geslagsgebaseerde geweld ontvang om namens hulle tydens dié vergadering te praat. Die drukgroep gaan ook ’n klag sal by die registrateur van ledebelange by die parlement indien vir Cele se beweerde oortreding van die parlement se gedragskode in sy hoedanigheid as lid van die wetgewer. “Ons sal voorts ’n klag by die onafhanklike polisieondersoekdirektoraat (Opod) indien om die wangedrag deur die lede van die SAPD te ondersoek toe hulle my gewelddadig van die vergadering verwyder en my onregmatig van my reg op vryheid en liggaamlike integriteit ontneem het,” het Cameron Woensdag in ŉ verklaring gesê. “Action Society sal voortgaan om in te tree en te baklei vir die duisende Suid-Afrikaners wat slagoffers is van Bheki Cele se mislukkings as die minister van polisie.” Maroela Media het vroeër berig dat Cele se optrede kritiek uit verskeie oorde ontlok het. Die Vryheidsfront Plus het Cele se optrede ook Woensdag in ŉ verklaring as “skandalig en onaanvaarbaar” veroordeel. “Dit is tekenend daarvan dat Cele beheer verloor oor homself, die polisie en die bestryding van misdaad. Ongeag die feit of daar moeilike of ongemaklike vrae gestel word, moet veral ŉ minister van polisie gedissiplineerd kan optree juis om ŉ voorbeeld te stel oor hoe daar in sekere situasies opgetree moet word,” het dr. Pieter Groenewald, leier van die VF Plus, gesê. Ian Cameron was Dinsdag in ’n konfrontasie met Bheki Cele, minister van polisie, betrokke. (Foto: Skermskoot uit video wat op Twitter gedeel is) “Minister Cele is nie net aan die mense van Guguletu en aan mnr. Cameron ŉ verskoning skuldig nie, maar ook aan die mense van Suid-Afrika. Ek sal hierdie saak by die parlementêre portefeuljekomitee vir polisie laat bespreek.” Groenewald meen die gedrag van ŉ minister wat beheer verloor voor ŉ gemeenskap waar misdaad ernstig gepak moet word, kan nie geduld word nie. Action Society het opnuut ŉ beroep op Suid-Afrikaners gedoen om hul petisie te ondersteun om Cele uit sy amp te verwyder. Dié versoek is selfs deur bekendes, onder wie die aktrise Simoné Pretorius, op sosiale media gedeel. Volgens Action Society se webblad is dié petisie al deur meer as 50 000 mense onderteken.